Švitrigaila 1396 körül a cseh királyhoz tartozó Tescheni hercegségbe szökött, onnan pedig Zsigmond magyar király udvarába. Felvette a kapcsolatot a litvánok régi ellenségével, a Teuton lovagrenddel és szövetséget ajánlott nekik Vytautas ellen. A lovagokkal maga Vytautas is kétszer szövetkezett (1382-ben és 1390-ben), mikor Jogaila ellen küzdött. 1398 novemberében azonban a lovagrend megkötötte Litvániával a salynasi szerződést és a fegyveres támogatás esélye nagyon lecsökkent. Švitrigaila inkább kiegyezett Vytautasszal, aki odaadta neki Navahrudak városát és Podólia egy részét. 1399-ben Švitrigaila részt vett a katasztrofális kimenetelű vorszklai csatában. Ezután megkapta Podólia többi részét, ugyanis korábbi tulajdonosa elesett az ütközetben.